Blir høring om busskaoset i Oslo – vil grille MDG 
Det vil bli holdt en høring om vinterens busskaos i Oslo etter krav fra Rødt, Frp og den uavhengige representanten Lars Petter Solås.  Det er klart etter at de tre har funnet hverandre i en sak som mange Oslo-folk merket på kroppen da de i januar ventet blåfrosne på en buss som aldri kom. Det har i vinter vært tidvis busskaos i hovedstaden fordi elbussene sliter med kulde og snø. Elbusser til flere hundre millioner kroner er allerede tatt ut av trafikk i Oslo etter kun fire år. Årsak: tekniske problemer, kort rekkevidde og lav kjøretid mellom lading. Høring trolig til våren De tre bystyrerepresentantene sitter alle i Samferdsels- og miljøutvalget og reglene er slik at når tre medlemmer vil ha høring, så blir det høring.  – Vi krever høring i neste utvalgsmøte som blir rett etter påske. Vi er nødt til å få en ordentlig høringsrunde i god tid før neste vintersesong, og mitt håp er å få det til denne våren, sier FrPs Ingeborg Bjørnevik   til VG. Oslo og Akershus har bedt om en ekstern gransking av busstilbudet i vinter, og Bjørnevik mener det er naturlig at høringen skjer etter at den foreligger slik at man har mest mulig fakta på bordet.  Både Frp og Rødt ønsker blant annet at tidligere byråd for samferdsel Lan Marie Berg (MDG) stiller i høringen. – Det er en selvfølge at politikerne som bestilte elektrifisering av bussparken i den takten de gjorde – og raskere enn det som var faglig begrunnet – må svare for bestillingen, mener Bjørnevik. Buss-satsingen tok av etter at Oslo i 2017 ble utpekt til å være Europas miljøhovedstad i 2019. Både Ruter og det daværende rødgrønne byrådet giret opp: elbusser skulle være en viktig del av den grønne satsingen og utstillingsvindu for Oslo. – Vi vil vite – Vi vil vite hvilke vurderinger som ble gjort. Nå må det en høring til for å få svar, legger Bjørnevik til. Men det er det politiske flertallet som bestemmer rammene for høringen og hvem som skal innkalles. Det er som kjent Høyre og Venstre som styrer i hovedstaden. – De borgerlige partiene har flertallet i utvalget. Høringskravet har ikke kommet enda, men vi vil ta stilling til rammer for en eventuell høring når det kommer, sier Høyres Mehmet Kaan Inan til VG. Men først vil han avvente den bebudede eksterne gjennomgangen av busstilbudet i vinter som ventes før sommeren. – Hvem vi skal invitere til en eventuell høring vil være avhengig av hva som står i rapporten. Høyre mener det er naturlig å ha en høring, men det er litt prematurt å ha den nå, sier Inan. Han legger til at samferdsels- og miljøutvalget onsdag fikk mulighet til å stille Ruter en rekke spørsmål. – Det er ikke slik at man har fasiten på hvorfor det gikk galt. Den eksterne gjennomgangen skal se på hva som sviktet og hva man må gjøre for å løse dette fremover. Først da vil vi vite mer om hvilken MDG-byråd vi skal invitere, sier Høyre-representanten.  Ruter har tidligere erkjent at enkelte av elbussene i Oslo ikke er dimensjonert for hverken vintervær eller kjøring på ordinært sommerføre. Og mange av bussene som er i trafikk, er bygget på en måte som gjør at en ekspert tror også disse må fases ut for at man skal unngå busskrise i årene som kommer. – Riktig satsing – Ruter mener at de ikke har fått det de har bestilt, og det må vi få klarhet i. Målet nå må være å få svar på hvordan vi kan unngå at dette skjer igjen, derfor er jeg glad for at det er satt i gang en ekstern evaluering, opplyser tidligere byråd for miljø og samferdsel i Oslo, Sirin Stav (MDG), til VG og legger til: – Heldigvis melder Ruter at bussdriften er tilbake i normaldrift, bortsett fra dieselbussene som fortsatt sliter. – Presset det forrige byrådet for hardt på i elektrifiseringen av bussparken i strid med faglige råd? –  Det har vært helt riktig å satse på utslippsfrie busser i Oslo, som gir mindre støy og forurensning. Et bredt flertall i Oslo bystyre har stilt seg bak satsingen, og vi har fulgt Ruters anbefalinger om innfasing. Det har vært en gradvis innfasing siden 2018, nettopp for å høste nødvendige erfaringer. Derfor er jeg overrasket over situasjonen i vinter. Lan Marie Berg (MDG), som hadde jobben før Sirin Stav, sier til VG at hun selvfølgelig møter i høring om hun blir innkalt. – Oslo har betalt over 20 milliarder Lars Petter Solås, som i dag er partiuavhengig representant, sier svarene Samferdsels- og miljøutvalget fikk av Ruter og tillitsvalgte i bedriften onsdag, var utløsende for å støtte krav om høring. – Svarene vi fikk beroliget meg ikke. Vi må unngå å komme i en lignende situasjon i fremtiden, sier Solås. Han viser til at Oslo gir Ruter store tilskudd hvert år. – Siden starten av dette politisk drevne eksperimentet har Oslo betalt over 20 milliarder kroner til Ruter for å sikre Oslos innbyggere en god og forutsigbar kollektivtransport. Etter denne vinteren må vi sikre oss at pengene blir brukt til det bystyret ønsker. Vi må vite hva som har skjedd. – Mye å komme til bunns i Mari Rise Knutsen (Rødt) støtter Frp i at det er nødvendig med en høring. – Det er mye vi må komme til bunns i. Det er mange aktører som må høres og de som satt med det politiske ansvaret i forrige runde har enda ikke fått kritiske spørsmål, sier hun til VG. – Frp er opptatt av om overgangen til elbusser var for rask, men vi i Rødt mener anbudssystemet er en del av problemet og at bussoperatørene må få uttale seg om hvorvidt anbudskravene er realistiske, samt at vi reagerer på at yrkessjåførene ikke har hatt noen medvirkning i anskaffelsesprosessen. 
Det vil bli en høring om vinterens busskaos i Oslo etter krav fra Rødt, Frp og uavhengig representant Lars Petter Solås. Busskaoset skyldes elbusser som sliter med kulde, snø og tekniske problemer. Høringen vil sannsynligvis finne sted til våren, etter en ekstern granskning av busstilbudet. Hovedmålet er å unngå lignende situasjoner i fremtiden og sikre god og forutsigbar kollektivtransport.